Øystese

Øystese er et tettsted i Kvam kommune i Vestland, og ligger ved Hardangerfjorden, 7 km øst for Norheimsund. Navnet Øystese kommer trolig fra gammelnorsk Eistvesvin, det hellige stedet for gudstilbedelse. Tettstedet var i 2013 og fra 2019 av Statistisk sentralbyrå slått sammen med tettstedet Norheimsund.

Kultur 
Fylkesvei 7 går gjennom bygda, som er kjent for skulpturmuseet etter bildehoggeren Ingebrigt Vik. Ved siden av museet ligger kunsthuset Kabuso, som har utstillinger, konserter og egen kafé. I Øystese arrangeres også populærmusikkfestivalen Bygdalarm. Øysteseelva renner gjennom bygda, og spesielt fossen Ørredalsfossen regnes som en attraksjon. Fitjadalen, som Øysteseelva renner gjennom, er et populært område for turliv, jakt og fiske. Elva var lenge en god lakse- og sjøørret elv, men bestanden av laks er nå borte. Naturen innover i skogs- og fjellområdet (Kvamsfjella og Bergsdalen) langs Øystesevassdraget regnes for å ha store kvaliteter. 

Et annet kjent turistmål er Gullfiskedammen (Skårsvatnet), der det lever en stamme gullvederbuk som ble satt ut der tidlig på 1900-tallet. Kortradisjonen står sterkt i Øystese.

Øystese skulemusikklag øver på Øystese barneskule hver onsdag fra klokken 1730 til 1930. Korpset rekrutterer medlemmer fra Øystese og er for tiden ledet av Petro Romanyshyn. Voksenkorpset i bygda heter Øystese Musikklag og ble grunnlagt i 1917. Korpset øver på Øystese barneskule onsdager fra klokken 1930 til 2200. Korpset har de siste årene hatt musikalsk framgang, noe som skyldes god tilvekst av medlemmer blant annet fra skolekorps. Korpset blir dirigert av Kåre Stokke. De to korpsene er de eneste i Kvam som har janitsjarbesetning.

Næringsliv 
Øystese har flere møbelfabrikker, og er blant Skandinavias ledende på bordproduksjon. Hardangerfjord Hotel, et trykkeri, meieri, bensinstasjoner og matvarebutikker ligger også i bygda. I tillegg har Øystese en rekke ulike småbutikker. I Øystese ligger det et treningssenter, en kunstgressbane samt et bowlingsenter.

Tidligere
Gammalost ble produsert fram til omtrent 1990, inntil «Øystese ... tapte kampen mot Vik i Sogn om hvem som skulle få fortsette å produsere».

Skole og utdanning 
I bygda ligger skolene Øystese barneskule, Kvam ungdomsskule og Øystese gymnas. Sistnevnte tilbyr utplassering av elever i USA. Øystese har også en idrettshall.

Kjente personer fra Øystese 
 Johannes Nilssøn Skaar (1828–1904), biskop
 Nils Nilsson Skaar (1852–1948), stortingsrepreresentant
 Oddmund Vik (1858–1930), redaktør, stortingsrepresentant, statsråd og fylkesmann i Møre og Romsdal
 Jakob N Vik (1882–1960) ordfører i Kvam 1922–1931, stortingsrepresentant 1928–1945, sosialminister 1931–1933, preses i Norges Vel 1954–1958
 Ingebrigt Vik (1869–1927), billedhogger
 Torkel Hovland (1935–2018), generalmajor
 Atle Austestad (1942–1996), lærer og forfatter 
 Nils Gunnar Lie (f. 1950), journalist og programleder (NRK/TV 2)
 Knut Hjeltnes  (f. 1951), norsk tidligere friidrettsutøver
 Arne Johannessen (f. 1958), polititjenestemann/lensmann, tidligere leder i Politiets fellesforbund
 Geir Tangen (f.1970), krimforfatter
 Kirsten Marathon Melkevik (f. 1970), langdistanseløper
 Heidi Marie Vestrheim (f. 1977), musiker
 Torstein Lofthus (f. 1977), musiker
 Frank Kjosås (f. 1981), skuespiller
 Torgeir Børven (f. 1991), fotballspiller

Referanser

Eksterne lenker
 Kvam herad – kommuneportal
 A-laget til Øystese fotball
 Hordaland Folkeblad

Tidligere tettsteder i Vestland
Bosetninger i Kvam